บ้านใหญ่ ทวงแชมป์คืนสำเร็จ เผดิมชัย ชนะขาด
ปิยบุตรยอมรับแพ้แต่ไม่ท้อ พลังประชารัฐขวาง ธนาธร นั่งกมธ. ตู่ ถก อาเบะ ชวนญี่ปุ่นลงทุน,พปชร.ขวางสุดลิ่ม ธนาธร นั่ง กมธ.งบฯปี 63 ตี๋กร่าง ทำหนังสือให้ ชวน ตัดสิน ซัดสถานะคลุม-เครือไม่เหมาะสม สวนทางสำนักงานเลขาฯสภาฯไฟเขียว หน.อนค.ไม่หวั่นโดนสกัด ปิยบุตร มั่นใจ ศรีนวล ดอดคุย อนุทิน ไม่ทิ้งพรรค โทษพิษ รธน.ปี 60 ต้นเหตุซื้องูเห่า สุทิน อุ้ม เสี่ยเอก คนนอกเป็น กมธ.งบฯได้ ไม่ถือว่าปฏิบัติหน้าที่ ส.ส. ลั่นไม่เกินปลายเดือน พ.ย.รู้ชัดยื่น-ไม่ยื่นซักฟอก แจงเปิดเขียงเตือนสติรัฐบาลไม่ให้เหลิงลำพองในอำนาจ พิเชษฐ์ รับชง บิ๊กแดง ประสานแม่ทัพภาค 4 ถอนฟ้อง 7 แกนนำฝ่ายค้าน ประยุทธ์ ถก อาเบะ ดึงญี่ปุ่นลงทุนอีอีซี เลือกตั้งซ่อมเขต 5 นครปฐม สุดคึก เผดิมชัย บ้านใหญ่แฮปปี้ทวงแชมป์คืน คว่ำเด็ก อนค.ขาดกระจุย ปิยบุตร ยอมรับพ่ายแพ้แต่ไม่ท้อ โอดจัดเลือกตั้งวันพุธคนใช้สิทธิน้อยกว่าครั้งก่อน,สนามเลือกตั้งซ่อม ส.ส.เขต 5 นครปฐม เป็นไปอย่างคึกคักเป็นพิเศษ ประชาชนผู้มีสิทธิเลือกตั้งตื่นตัวกันเป็นอย่างมากแห่มายืนเข้าแถวต่อคิวรอเข้าคูหากาบัตรลงคะแนนตั้งแต่เช้า โดย กกต.คาดมีผู้มาใช้สิทธิเกินร้อยละ 70,ประธาน กกต.ปลื้ม ลต.ซ่อมคึกคัก,เมื่อเวลา 11.00 น. วันที่ 23 ต.ค.ที่โรงเรียนนายร้อยตำรวจสามพราน นายอิทธิพร บุญประคอง ประธานคณะกรรมการการเลือกตั้ง (กกต.) เดินทางมาตรวจหน่วยเลือกตั้งที่ 2-4 ที่โรงเรียนนายร้อยสามพราน รวมถึงหน่วยเลือกตั้งอื่นๆ นายอิทธิพร กล่าวว่าถือว่าเรียบร้อยทั้ง 193 หน่วย ประชาชนออกมาใช้สิทธิจำนวนมาก ตั้งแต่ช่วงเช้ารับเรื่องร้องเรียนแล้ว 4-5 เรื่อง การนับคะแนนแบบปกติไม่ส่งคะแนนแบบเรียลไทม์เหมือนการเลือกตั้งใหญ่ เชื่อว่าความผิดพลาดน้อย ได้บทเรียนครั้งที่ผ่านมามาปรับปรุง ผลการเลือกตั้งอย่างเป็นทางการคาดว่าจะสามารถประกาศได้ในวันที่ 28 ต.ค.,เชื่อคนแห่ใช้สิทธิร้อยละ 70,ขณะที่นายฉัตรไชย จันทร์พรายศรี กกต.ตรวจเยี่ยมหน่วยเลือกตั้งบริเวณเทศบาลกระทุ่มล้ม อ.สามพราน จากนั้นให้สัมภาษณ์ว่า จากการลงพื้นที่พบว่าเป็นไปอย่างเรียบร้อยประชาชนมาใช้สิทธิ พอสมควร และยังไม่พบปัญหาการกระทำความผิด เชื่อว่าจะมีผู้มาใช้สิทธิมากกว่าร้อยละ 70 ไม่น้อยกว่าเดิม และในพื้นที่ไม่ค่อยมีปัญหาร้องเรียนการกระทำผิดในการเลือกตั้ง,มีเรื่องร้องเรียนเบาๆ 5 เรื่อง,ต่อมาเวลา 12.30 น. ที่โรงเรียนนายร้อยตำรวจสามพราน พ.ต.อ.จรุงวิทย์ ภุมมา เลขาธิการ กกต. นายชาญนะ เอี่ยมแสง ผวจ.นครปฐม และ พ.ต.อ.ชัชปัณฑกาณฑ์ คล้ายคลึง รองผู้บังคับการตำรวจภูธรจังหวัดนครปฐม มาตรวจเยี่ยมหน่วยเลือกตั้ง โดย พ.ต.อ.จรุงวิทย์กล่าวว่าภาพรวมการลงคะแนนครึ่งวันเช้าเป็นไปด้วยความเรียบร้อย มีประชาชนทยอยมาใช้สิทธิจำนวนมาก กกต.ได้รับเรื่องร้องเรียนการเลือกตั้ง 5 เรื่อง ส่วนการประกาศผลเลือกตั้ง กฎหมายใหม่กำหนดให้ต้องรับฟังความเห็นจากผู้ตรวจการเลือกตั้งว่าเห็นสมควรประกาศรับรองผลการเลือกตั้งหรือไม่ การเลือกตั้งเป็นไปด้วยความสุจริตเที่ยงธรรมหรือไม่ โดยผลการเลือกตั้งอย่างไม่เป็นทางการจะรู้ผลภายในเวลา 24.00 น. กกต.ต้องใช้เวลาตรวจสอบความถูกต้องด้วย ผลการเลือกตั้งอย่างเป็นทางการกฎหมายกำหนดให้ประกาศภายใน 60 วัน แต่เชื่อว่าจะไม่ใช้เวลานานขนาดนั้น,ผู้การฯเผยจับขายเหล้า 2–3 ราย,พ.ต.อ.ชัชปัณฑกาณฑ์กล่าวว่า เหตุการณ์ทั่วไปยังคงเป็นปกติ มีการกระทำผิดกฎหมายเลือกตั้งเล็กน้อย กรณีร้านค้าโชห่วยขายสุราหลังเวลา 18.00 น. วันที่ 22 ต.ค.ตรวจพบเพียง 2-3 ราย ตำรวจได้จัดกำลังจากกองบัญชาการตำรวจภูธร ภาค 2 และตำรวจภูธรจังหวัดนครปฐมมาดูแลความเรียบร้อย เน้นความปลอดภัยและดูแลจราจรอำนวยความสะดวกให้ผู้มาใช้สิทธิ นอกจากนี้ ยังได้เตรียมชุดเคลื่อนที่เร็ว 9 ชุด ไว้รับสถานการณ์ด้วย,คนสามพรานตื่นตัวแห่ต่อคิวกาบัตร,ผู้สื่อข่าวรายงานว่า บรรยากาศการออกมาใช้สิทธิลงคะแนนพบว่าบางหน่วยเลือกตั้งมีประชาชนมารอใช้สิทธิตั้งแต่เวลา 07.30 น. และทยอยมาลงคะแนนเสียงกันอย่างต่อเนื่อง โดยเฉพาะหน่วยเลือกตั้งที่ 2, 3, 31 โรงเรียนวัดไร่ขิง ต.ไร่ขิง ประชาชนตื่นตัวมาเข้าแถวรอลงคะแนนกันยาวเหยียด การเลือกตั้งครั้งนี้มี 193 หน่วยเลือกตั้ง สถิติการใช้สิทธิเลือกตั้ง ส.ส. เขตเลือกตั้งที่ 5 เมื่อวันที่ 24 มี.ค.62 มีผู้มีสิทธิเลือกตั้ง 143,221 คน มีผู้มาแสดงตนใช้สิทธิ 109,038 คน บัตรดี 101,879 ใบ บัตรเสีย 4,770 ใบ,ธนาธร มั่นใจมาก อนค.คว้าชัยชนะ,กระทั่งเวลา 17.00 น. ที่ร้านเตี๋ยวชามโต อ.สามพราน จ.นครปฐม นายธนาธร จึงรุ่งเรืองกิจ หัวหน้าพรรคอนาคตใหม่ ให้สัมภาษณ์ว่า ตนและทีมงานพรรคอนาคตใหม่ทุกคนใจจดใจจ่อกับผลการเลือกตั้งซ่อมเขต 5 นครปฐม ได้เรียกบุคลากร อาสา สมัคร เจ้าหน้าที่และ ส.ส.พรรค เข้าร่วมสังเกตการณ์ตั้งแต่เช้าจนนับคะแนน อยากเห็นการเลือกตั้งโปร่งใสเป็นธรรม ขอขอบคุณชาวสามพรานทุกคนที่ออกมาใช้สิทธิใช้เสียง เมื่อถามว่า หลายหน่วยพบพฤติกรรมที่ส่อไปในทางทุจริตการเลือกตั้ง นายธนาธรตอบว่า ได้รับรายงานด้วยวาจามาบ้าง แต่ไม่ได้ลงรายละเอียด หลังนับคะแนนคงรู้กันมั่นใจมาก พวกเราทำงานกันอย่างหนักใช้เวลาเดินเคาะประตูบ้าน ดังนั้นมั่นใจ,ทีมบ้านใหญ่–บิ๊ก ชทพ.ลุ้นแต้มนำ,ขณะที่เวลา 17.45 น. ที่ปั๊มน้ำมันประเสริฐชัยปิโตร อ.นครชัยศรี จ.นครปฐม แกนนำพรรคชาติไทยพัฒนา (ชทพ.) ประกอบด้วย น.ส.กัญจนา ศิลปอาชา หัวหน้าพรรค นายธีระ วงศ์สมุทร ที่ปรึกษาพรรค นายอนุรักษ์ จุรีมาศ และนายอนุชา สะสมทรัพย์ รองหัวหน้าพรรค นายนิกร จำนง ผู้อำนวยการพรรคและนายพาณุวัฒณ์ สะสมทรัพย์ ส.ส.นครปฐม พรรคชาติไทยพัฒนา ร่วมให้กำลังใจนายเผดิมชัย สะสมทรัพย์ และร่วมลุ้นการนับคะแนนเลือกตั้งซ่อมกันอย่างตื่นเต้นชนิดมีลุ้น,จากนั้นเวลา 18.20 น. นายนิกรให้สัมภาษณ์ว่าพรรคชาติไทยพัฒนาได้ส่งเจ้าหน้าที่เกาะติดการนับคะแนนที่หน่วยเลือกตั้ง เบื้องต้นได้รับรายงานว่ามีบางหน่วยชนะคู่แข่งไปด้วยเสียงขาดลอย แต่มีบางหน่วยที่แพ้ไปอย่างฉิวเฉียด อย่างไรก็ตาม การประเมินผลแพ้หรือชนะตอนนี้ยังไม่สามารถประเมินได้ เบื้องต้นคาดว่าจะทราบผลอย่างไม่เป็นทางการจากการรายงานคะแนนของผู้สังเกตการณ์เวลา 20.00 น.,เผดิมชัย ดีใจทำให้ทุกคนสมหวัง,ผู้สื่อข่าวรายงานว่า ตั้งแต่เวลา 19.30 น.บรรยากาศที่ปั๊มน้ำมันประเสริฐชัยปิโตรเพิ่มความคึกคักมากยิ่งขึ้น มีเสียงเฮลั่นสลับกับเสียงปรบมือดังสนั่น หลังแกนนำได้ติดตามการรายงานผลทางโทรทัศน์ พบว่าผู้สมัครของพรรคมีคะแนนนำผ่านไป 2 ชั่วโมงเห็นแนวโน้มผลการเลือกตั้งชัดเจนขึ้นว่าพรรคชาติไทยพัฒนาชนะ สมาชิกพรรคชาติไทยพัฒนาต่างเริ่มทยอยเดินทางมาสมทบ เพื่อร่วมแสดงความยินดีกับแกนนำพรรคกัน ขณะที่นายเผดิมชัย กล่าวถึงความรู้สึกเพียงสั้นๆว่า วันนี้รู้สึกดีใจที่ทำให้ทุกคนสมหวัง มีหัวหน้าพรรค มีเพื่อนร่วมพรรค เดินทางไกลมาเพื่อให้กำลังใจ การที่ทำให้พวกเขาสมหวังนั่นคือความสุขของผมแล้ว,ฟุ้งพี่น้องนครปฐมคือครอบครัว,ต่อมาเวลา 20.45 น. นายเผดิมชัย สะสมทรัพย์ กล่าวแสดงความขอบคุณทีมงานนครปฐมและครอบครัว ที่เป็นกำลังใจและช่วยกันหาเสียง และขอบคุณนายปิยบุตร แสงกนกกุล เลขาธิการพรรคอนาคตใหม่ที่โทรศัพท์มาแสดงความยินดีด้วย หวังว่าจะได้ทำงานร่วมกันในสภาฯ ไม่ว่าจะอยู่ซีกไหน ทำตัวให้เป็นประโยชน์ต่อบ้านเมืองได้ สิ่งที่ทำให้ชัยชนะครั้งนี้เพราะตนเข้าพบประชาชน ปราศรัยกลุ่มย่อย คิดว่าทุกคนใน จ.นครปฐมเป็นครอบครัวเดียวกัน ยุทธศาสตร์ที่ใช้ในครั้งนี้คือสามัคคี เมื่อถามว่า แสดงว่าชาวนครปฐมยังเชื่อว่าต้องเป็นสะสมทรัพย์หรือไม่ นายเผดิมชัยกล่าวว่า ผลออกมาก็คงเป็นอย่างที่เห็น ครั้งนี้พี่น้องให้ตนเยอะมากจะตอบแทนพี่น้องนครปฐมอย่างตั้งใจเต็มที่ ส่วนพรรคพลังประชารัฐใจกว้างให้พวกเราพรรคร่วมรัฐบาลลงสมัคร และมีสปิริตจากนายกฯ หากพรรคพลังประชารัฐลงอาจได้เปรียบ จึงอยากให้เกิดประชาธิปไตยที่แท้จริง เพื่อให้ต่อสู้อย่างยุติธรรม,หนูนา ยิ้มร่าเติม 1 เสียงฝ่ายรัฐบาล,น.ส.กัญจนากล่าวว่า ดีใจที่ทำคะแนนให้รัฐบาลได้อีกหนึ่งเสียง ขอขอบคุณตระกูลสะสมทรัพย์ที่มาร่วมหาเสียงจนกลับมาได้ในวันนี้ ขอขอบคุณประชาชนที่เลือกพรรคชาติไทยพัฒนา ขอบอกผ่านทุกเขตว่าเราจะทำงานรับใช้พี่น้อง เมื่อถามว่า พรรคอนาคตใหม่ตั้งข้อสังเกตว่าคนทำงานที่มาลงคะแนนไม่ได้ในวันพุธ น.ส.กัญจนากล่าวว่า ไม่มีความเห็น เราไม่ได้กำหนดวันเลือกตั้ง เป็นสิทธิที่จะตั้งข้อสังเกตได้ ไม่คิดว่าจะเป็นการเอื้อต่อรัฐบาล น่าจะเท่าเทียมวันปิยมหาราชเป็นวันหยุดเช่นกัน ที่นายปิยบุตรแสดงความยินดี ตนขอขอบคุณ,ปิยบุตร โอดคนน้อย แพ้แต่ไม่ท้อ,เมื่อเวลา 20.15 น. ที่ร้านเตี๋ยวชามโต อ.สามพราน จ.นครปฐม นายปิยบุตร แสงกนกกุล เลขาธิการพรรคอนาคตใหม่ แถลงว่า เราทราบผลการเลือกตั้งอย่างไม่เป็นทางการ ในฐานะตัวแทนพรรคอนาคตใหม่ ขอขอบคุณทุกคะแนนเสียงที่เลือกเรา เช็กคะแนนเบื้องต้นผู้มาใช้สิทธิน่าจะน้อยกว่าครั้งก่อน เพราะเลือกตั้งในวันพุธ คะแนนของเราไม่น่าพอใจเท่าไหร่ ฐานคะแนนเราคือผู้ใช้แรงงานและคนรุ่นใหม่ยากลำบากในการมาลงคะแนนอาจจะขาดหายไป แต่เป็นนิมิตหมายที่ดีการทำงานร่วมกันของพรรคเป็นเอกภาพ ส.ส.ทั้งพรรคมาช่วยหาเสียงทั้งหมด แม้เราจะไม่มีเงิน ไม่มีอำนาจ เรามีแต่หัวใจที่ร้อยรัดเข้าด้วยกันจะเดินหน้าต่อสู้ต่อไป ไม่มีคำว่าท้อถอย พวกเราทำเต็มที่อย่างที่สุดแล้ว และอาจจะต้องรอดูจำนวนผู้มาใช้สิทธิว่ามากน้อยขนาดไหน เท่าที่นับล่าสุดยังถือว่าน้อยกว่าฐานคะแนนเดิม ภารกิจของพรรคอนาคตใหม่จะเดินหน้าต่อสู้เพื่อประชาธิปไตยต่อไป หลังการแถลงบรรดาแกนนำและ ส.ส.ของพรรคต่างเข้าให้กำลังใจแก่นายไพรัฎฐ–โชติก์ จันทรขจร ผู้สมัคร ส.ส.ของพรรค,ปชป.ยกธงขาว จ้อน ยินดีกับผู้ชนะ,ก่อนหน้านี้เมื่อเวลา 19.00 น. นายอลงกรณ์ พลบุตร รองหัวหน้าพรรคประชาธิปัตย์ในฐานะผู้อำนวยการเลือกตั้งเขต 5 จ.นครปฐม ให้สัมภาษณ์ภายหลังปิดหีบเลือกตั้งและนับคะแนนรายหน่วยไปได้ครึ่งทางว่า ขอแสดงความยินดีกับผู้ชนะในการเลือกตั้งซ่อมเขต 5 นครปฐม และขอขอบคุณทุกคะแนนเสียงที่ลงคะแนนให้กับนายสุรชัย อนุตธโต ผู้สมัครพรรคประชาธิปัตย์ในการเลือกตั้งครั้งนี้,แม้วันนี้เราจะยังไม่ได้รับเลือกตั้ง แต่เราจะมุ่งมั่นทำงานรับใช้ประชาชนต่อไป เพื่อแก้ไขปัญหาและพัฒนาสามพรานตามนโยบายที่ได้ประกาศไว้ นอกจากนี้ พรรคประชาธิปัตย์ยังพร้อมที่จะทำงานให้ประชาชนคนไทยทั้งชาติต่อไปด้วยความซื่อสัตย์ สุจริต โดยยึดผลประโยชน์ของประชาชนเป็นที่ตั้ง,วิษณุ ติง กมธ.แปรงบฯ ระวังข้อ ก.ม.,เมื่อเวลา 06.50 น. ที่ท้องสนามหลวง นายวิษณุ เครืองาม รองนายกรัฐมนตรี ให้สัมภาษณ์ถึงการตั้งคณะกรรมาธิการวิสามัญพิจารณาร่าง พ.ร.บ.งบประมาณรายจ่ายประจำปี 2563 หลังจากสภาฯ ผ่านวาระแรกว่า เป็นเรื่องของคณะกรรมาธิการ ต้องใช้เวลา 105 วันโดยประมาณ เมื่อผ่านคณะกรรมาธิการแล้วจะผ่านเข้าวาระ 2 และ 3 จะส่งต่อเข้าสู่การประชุมวุฒิสภากลางเดือน ม.ค.2563 จะใช้เวลาพิจารณาประมาณ 20 วัน คาดว่าจะเสร็จสิ้นในปลายเดือน ม.ค. จากนั้นจะทูลเกล้าทูลกระหม่อมถวาย หากไม่มีเรื่องส่งศาลรัฐธรรมนูญ รัฐบาลเชื่อมั่นว่าไม่ต้องส่งศาลรัฐธรรมนูญ แต่ขึ้นอยู่กับฝ่ายค้านจะคิดอย่างไร ในชั้นการพิจารณาต้องระมัดระวังการพิจารณางบฯครั้งนี้ ไม่เหมือนที่ผ่านมา ต้องระวังมาตรา 144 ของรัฐธรรมนูญเป็นเรื่องใหม่ ต้องไม่นำงบฯไปใช้เป็นของส่วนตัว อาทิ แปรญัตติที่นำงบฯ มาเข้าประโยชน์ตนเอง แต่การโยกงบฯ ภายในกระทรวงไม่เป็นปัญหา ไม่ใช่เรื่องส่วนตัว อย่าไปกังวลว่างบฯจะผ่านหรือไม่ผ่าน ขอให้ดำเนินการด้วยความถูกต้อง,ชง ชวน ชี้ขาด ธนาธร นั่ง กมธ.งบฯ,ผู้สื่อข่าวรายงานจากรัฐสภาว่า นายสุชาติ ตันเจริญ รองประธานสภาผู้แทนราษฎร ได้ทำหนังสือถึงนายชวน หลีกภัย ประธานสภาผู้แทนราษฎร ขอให้ใช้อำนาจประธานสภาฯ วินิจฉัยกรณีคุณสมบัตินายธนาธร จึงรุ่งเรืองกิจ ส.ส.บัญชีรายชื่อ พรรคอนาคตใหม่ ที่อยู่ระหว่างต้องคำสั่งศาลรัฐธรรมนูญให้ยุติการปฏิบัติหน้าที่ ส.ส. ชั่วคราว จะดำรงตำแหน่งกรรมาธิการวิสามัญพิจารณาร่าง พ.ร.บ.งบประมาณรายจ่ายประจำปี 2563 วงเงิน 3.2 ล้านล้านบาทได้หรือไม่ โดยมีความเห็นทางกฎหมายของฝ่ายกฎหมายสำนักงานเลขาธิการสภาฯ และความเห็นส่วนตัวของนายสุชาติ โดยฝ่ายกฎหมายสำนักงานเลขาธิการสภาฯ ระบุว่าเป็น กมธ.วิสามัญฯได้ เพราะก่อนหน้านี้มี ส.ส.ที่เคยถูกคำสั่งศาลให้พ้นสมาชิกภาพ ส.ส.แต่งตั้งเป็น กมธ.วิสามัญฯในสัดส่วนบุคคลภายนอกได้,ฝ่าย ก.ม.สภาไฟเขียว–สุชาติ ซัดไม่เหมาะ,ผู้สื่อข่าวรายงานว่า ขณะที่ความเห็นส่วนตัวของนายสุชาติระบุว่า นายธนาธรไม่สามารถดำรงตำแหน่งเป็น กมธ.วิสามัญฯ ได้ เพราะไม่เหมาะสม อีกทั้งมีปัญหาคุณสมบัติที่รัฐธรรมนูญไม่ได้ระบุชัดเจน เพราะนายธนาธรยังถือเป็น ส.ส. แม้จะถูกศาลรัฐธรรมนูญสั่งยุติปฏิบัติหน้าที่ชั่วคราวก็ตาม อีกทั้งการได้ตำแหน่ง กมธ.วิสามัญฯ แม้จะได้จากสัดส่วนพรรคอนาคตใหม่ แต่มีคำถามว่าจะใช้สิทธิใดเข้าทำหน้าที่ระหว่าง ส.ส.หรือบุคคลภายนอก จึงต้องให้นายชวนวินิจฉัยเพื่อสร้างมาตรฐานการทำงาน เพราะการร่วมพิจารณาร่าง พ.ร.บ.งบฯ ถือเป็นกฎหมายสำคัญ จึงควรพิจารณาให้ละเอียดรอบคอบ ไม่เกิดปัญหาในอนาคต,ธนาธร ไม่หวั่นโดนสกัดนั่ง กมธ.งบฯ,นายธนาธร จึงรุ่งเรืองกิจ หัวหน้าพรรคอนาคตใหม่ กล่าวถึงกรณีสมาชิกพรรคพลังประชารัฐยื่นเรื่องให้ประธานสภาฯ ตรวจสอบคุณสมบัติการเป็น กมธ.วิสามัญงบฯ ปี 63 ว่าเป็นสิทธิของพรรคพลังประชารัฐ คงห้ามอะไรไม่ได้ ปล่อยให้เป็นเรื่องกระบวนการไป ส่วนกรณี น.ส.ศรีนวล บุญลือ ส.ส.เชียงใหม่ พรรคอนาคตใหม่ ไปเข้าพบนายอนุทิน ชาญวีรกูล รองนายกฯ และ รมว.สาธารณสุข หลังโหวตสวนมติพรรค พอทราบเรื่องแล้ว แต่ยังไม่ได้พูดคุยกัน หลังรู้ผลการเลือกตั้งซ่อมแล้วคงจะได้ปรึกษาหารือกัน ตอนนี้ยังไม่มีการตัดสินใจกรณีใดๆทั้งนั้น,ปิยบุตร มั่นใจ ศรีนวล ไม่ทิ้งพรรค,นายปิยบุตร แสงกนกกุล เลขาธิการพรรคอนาคตใหม่ กล่าวว่า สะท้อนให้เห็นถึงระบบการบริหารราชการรวมศูนย์ ความจริงหน้าที่หลักของ ส.ส.คือออกกฎหมายระดับชาติ รับทราบปัญหาของประชาชนในเขต เป็นปัญหาเชิงโครงสร้าง หากมีการกระจายอำนาจได้แท้จริง ภารกิจเรื่องน้ำไหล ไฟสว่าง มีงานทำ โรงพยาบาล ระบบสาธารณูปโภคต่างๆจะเป็นขององค์กรปกครองส่วนท้องถิ่น (อปท.) เราเข้าใจการทำงานของ ส.ส.เขต ผู้บริหารพรรคเชื่อมั่นในตัว น.ส.ศรีนวล เพราะเป็น ส.ส.ที่เราภาคภูมิใจ เป็นตัวแทนของคนที่พูดคำเมืองแสดงอัตลักษณ์ของคนภาคเหนือ ที่สำคัญ น.ส.ศรีนวลเป็นคนขานเสนอชื่อนายธนาธรเป็นนายกฯ ในวันโหวตนายกฯ,ยันไม่มีเผด็จการภายใน อนค.,เมื่อถามถึงกรณีนายนิรามาน สุไลมาน ส.ส. บัญชีรายชื่อ ยื่นหนังสือลาออกจากตำแหน่งกรรมการบริหารพรรค นายปิยบุตรตอบว่า นายนิรามานเป็นกรรมการบริหาร เป็นผู้ใหญ่ที่สมาชิกพรรคเคารพนับถือ เข้าใจดีว่าสมาชิกและ ส.ส.แต่ละคนมีข้อจำกัดส่วนตัวในการลงคะแนน อย่างการลงคะแนนเรื่องคณะกรรมาธิการสามัญว่าด้วยความหลากหลายทางเพศมี ส.ส.ที่เป็นคริสเตียนและมุสลิม ขออนุญาตที่ประชุมพรรคด้วยเงื่อนไขทางความเชื่อว่าโหวตรับไม่ได้ ทางออกคืองดออกเสียง ใช้กลไกที่ประชุม ส.ส.พรรค เปิดโอกาสให้มีการอภิปรายถกเถียง แลกเปลี่ยนกันอย่างเต็มที่ มีหลายครั้งที่ตนและหัวหน้าพรรคเองเป็นเสียงข้างน้อย การที่สมาชิกพรรคเห็นด้วยหรือเห็นต่างกันเป็นส่วนหนึ่งของประชาธิปไตย สะท้อนในมุมกลับว่า ข้อกล่าวหาที่บอกว่าหัวหน้าพรรคหรือตนเป็นเผด็จการในพรรคนั้น ไม่เป็นความจริง หากเราเป็นเผด็จการจริง คงไม่มีความคิดแตกต่างออกไป,ไม่ตำหนิงูเห่า ต้องโทษ รธน.ปี 60,นายปิยบุตรกล่าวอีกว่า ทุกคนยังสามัคคีกันดี อดีตผู้สมัคร ส.ส.ของพรรคจำนวนมากยังคงทำงานกับพรรค แม้ไม่ได้ดำรงตำแหน่งอะไรเลย ขอยืนยันว่าพรรคอนาคตใหม่ไม่ใช่บ้านของใครคนใดคนหนึ่งที่จะมาอาศัยชื่อพรรคเพื่อให้ตัวเองได้เป็น ส.ส. อดีตผู้สมัคร ส.ส.ที่ยื่นใบลาออกเป็นสิทธิเสรีภาพแต่ละคน มีคนเข้าต้องมีคนออกเป็นเรื่องปกติ เมื่อถามถึงกระแสข่าวการซื้อตัวงูเห่า นายปิยบุตร ตอบว่า เรื่องนี้ต้องมองโครงสร้างเป็นหลัก ไม่เคยตำหนินักการเมืองในกรณีแบบนี้ สิ่งที่เราควรตำหนิที่สุดคือโครงสร้างที่ทำให้นักการเมืองมีพฤติกรรมแบบนี้ หากรัฐธรรมนูญออกแบบมาดี จะไม่มีรัฐบาลเสียงปริ่มน้ำ และย่อมไม่มีการติดต่อทาบทาม,ซื้องูเห่า,สุทิน อุ้ม เสี่ยเอก เป็น กมธ.คนนอกได้,นายสุทิน คลังแสง ประธานวิปฝ่ายค้าน กล่าวถึงกรณี ส.ส.พรรคพลังประชารัฐจะยื่นศาลรัฐธรรมนูญตีความคุณสมบัตินายธนาธร จึงรุ่งเรืองกิจ หัวหน้าพรรคอนาคตใหม่ ที่ถูกศาลรัฐธรรมนูญสั่งยุติการปฏิบัติหน้าที่ชั่วคราว จะร่วมเป็นกรรมาธิการวิสามัญพิจารณาร่าง พ.ร.บ.งบประมาณปี 2563 ได้หรือไม่ว่า ถือเป็นมุมมองทางกฎหมายที่อาจมองต่างกันได้ แต่ส่วนตัวมองว่านายธนาธรเป็นกรรมาธิการฯงบได้ เพราะไม่ได้เป็นในฐานะ ส.ส. แต่เป็นกรรมาธิการฯงบในฐานะบุคคลภายนอก ซึ่งมีบุคคลภายนอกเป็นกรรมาธิการฯงบหลายคน ถ้าจะมองว่าการถูกสั่งงดปฏิบัติหน้าที่แล้วจะเป็นกรรมาธิการฯงบไม่ได้ น่าจะไม่ชอบ เพราะการที่นายธนาธรจะไปเป็นกรรมาธิการฯงบไม่ใช่เป็นการปฏิบัติหน้าที่ ส.ส. หากคิดแบบนั้นแสดงว่ากรรมาธิการฯงบจะเป็นได้แค่ ส.ส.เท่านั้น เมื่อถามถึงกรณีนายสุชาติ ตันเจริญ รองประธานสภาฯมีความเห็นว่านายธนาธรไม่สามารถดำรงตำแหน่งกรรมาธิการฯงบได้เพราะไม่เหมาะสม นายสุทินกล่าวว่า เรื่องสมควรหรือไม่สมควรอยู่ที่คนจะคิด หากนายธนาธร ไปดำรงตำแหน่งในฐานะ ส.ส. ก็ไม่เหมาะสม แต่ถ้าไปในฐานะบุคคลภายนอกก็ถือว่าไม่มีปัญหาอะไร ดังนั้น การจะเป็นได้หรือไม่ได้อยู่ที่ว่าจะเปิดโอกาสให้กันหรือไม่ หรือจะตามกีดกันกันทุกอย่างไป,ชี้ไม่เกินปลาย พ.ย.รู้ยื่น-ไม่ยื่นซักฟอก,นายสุทินกล่าวถึงการเตรียมการยื่นอภิปรายไม่ไว้วางใจรัฐบาลในปี 2562 ว่า ยังไม่มีอะไรชัดเจน เพียงแต่มีการหารือเบื้องต้นว่าหากจะอภิปรายจะมีการอภิปรายได้ไม่เกินเดือน ธ.ค.ของปีนี้ หลังจากนี้จะประเมินข้อผิดพลาดหรือความล้มเหลวในการทำงานของรัฐบาลว่าอยู่ในระดับที่จะอภิปรายไม่ไว้วางใจได้หรือยัง ถ้ายังไม่ถึงระดับนั้นเราไม่จำเป็นต้องยื่นขอเปิดอภิปราย แต่ถ้าถึงระดับนั้นและมองว่าในอนาคตรัฐบาลจะบริหารประเทศจนสร้างผลเสียหายแก่ประเทศชาติและประชาชนจำเป็นต้องยื่น ไม่เกินปลายเดือน พ.ย.น่าจะมีความชัดเจนเรื่องนี้,เตือนสติรัฐบาลอย่าเหลิงลำพอง,เรามีเป้าหมายว่าจะเป็นการอภิปรายเพื่อเตือนสติรัฐบาลอย่าได้เหลิงหรือลำพองในอำนาจที่ตนมี และให้รัฐบาลได้รู้ว่าฝ่ายค้านและประชาชนจับจ้องมองอยู่ และเพื่อกระตุ้นให้เกิดประสิทธิภาพในการบริหารประเทศ แต่ถ้ารัฐบาลมีความผิดจริงๆ เราก็ต้องอภิปรายไม่ไว้วางใจ เพื่อให้เกิดความเปลี่ยนแปลงทางการเมืองที่ดีกว่า ไม่เกินปลายเดือน พ.ย. ฝ่ายค้านจะตัดสินใจได้ว่าจะยื่นอภิปรายหรือไม่ นายสุทินกล่าว,พิเชษฐ์ รับล็อบบี้ ผบ.ทบ.ถอนคดี ม.116,นายพิเชษฐ์ เชื้อเมืองพาน ส.ส.เชียงราย พรรคเพื่อไทย ในฐานะรองประธานกรรมาธิการ ความมั่นคงแห่งรัฐ กิจการชายแดนไทย ยุทธศาสตร์ชาติและการปฏิรูปประเทศ สภาผู้แทนฯ กล่าวถึงกระแสข่าว กมธ.ซีกฝ่ายค้านขอให้ พล.อ.อภิรัชต์ คงสมพงษ์ ผบ.ทบ.ประสานกองทัพภาคที่ 4 ในฐานะ ผอ.รมน.ภาค 4 ส่วนหน้า ให้ถอนแจ้งความเอาผิดมาตรา 116 กับแกนนำ 7 พรรคฝ่ายค้านที่เปิดเวทีรณรงค์แก้ไขรัฐธรรมนูญ ที่ จ.ปัตตานี มีเนื้อหาบางส่วนเสนอแก้ไขรัฐธรรมนูญ มาตรา 1 ว่า กมธ.ได้หารือจริงตนเสนอให้ ผบ.ทบ.พิจารณาคิดว่าไม่ใช่เรื่องใหญ่ คนพูดเป็นนักวิชาการอาจพูดไปโดยไม่ตั้งใจ แต่ทุกคนบนเวทีถูกแจ้งจับทั้งหมด จนแจ้งความกลับ กอ.รมน.ภาค 4 ฐานใช้อำนาจหน้าที่เกินขอบเขตและแจ้งความเท็จ ทั้งที่จริงเรื่องมันนิดเดียว น่าจะไกล่เกลี่ยคุยกันได้ เรียน ผบ.ทบ.ว่าคุยกันได้ไหม ฝ่ายค้านฟ้องกลับกันบานปลาย พล.อ.อภิรัชต์ก็รับปากถือเป็นท่าทีที่ดีจะได้จบกันไป พรรคฝ่ายค้านจะมาตอบโต้กับกองทัพรายวันคงดูไม่งาม สู้เอาเวลาไปทำอย่างอื่นดีกว่า น่าจะถ้อยทีถ้อยอาศัยกันได้ เชื่อว่าทุกคนไม่มีเจตนายุยงปลุกปั่นให้ทำผิดรัฐธรรมนูญ มาตรา 1 อยู่แล้ว จึงเสนอให้ ผบ.ทบ.ส่งตัวแทนกองทัพมาร่วมเป็นที่ปรึกษา กมธ. เป็นตัวประสานเพื่อทำงานร่วมกันในอนาคตทั้ง 2 ฝ่ายตกลง หลังจากนี้คงประสานงานกันเรื่อยๆ,ศรีสุวรรณ อุทธรณ์ กกต.ฟัน หน.อนค.,นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย กล่าวว่า ตามที่ กกต.มีมติยกคำร้องกรณีนายธนาธร จึงรุ่งเรืองกิจ หัวหน้าพรรคอนาคตใหม่ แถลงข่าวว่า เมื่อเข้าสู่ตำแหน่งทางการเมืองจะโอนหุ้นของบริษัทมหาชนในเครือซัมมิทให้แก่บริษัทหลักทรัพย์จัดการกองทุนภัทร จำกัด บริหารจัดการทรัพย์สินแทนในรูปของบลายด์ทรัสต์ เป็นมาตรฐานใหม่ ไม่เคยมีนักการเมืองคนใดทำมาก่อน นายธนาธรเมื่อได้รับการประกาศรับรองให้เป็น ส.ส.จนถึงบัดนี้ยังไม่โอนหุ้นของบริษัทมหาชนในเครือซัมมิทให้แก่บริษัทหลักทรัพย์จัดการกองทุนบริหารจัดการทรัพย์สินแทนตามการแถลงข่าวหาเสียงก่อนการเลือกตั้ง ปรากฏหลักฐานโดยชัดแจ้งว่านายธนาธรยังถือหุ้นของบริษัทมหาชนในเครือซัมมิท ตามแบบแสดงรายการบัญชีทรัพย์สินและหนี้สินของนายธนาธรที่ยื่นต่อ ป.ป.ช. ไม่เรียกว่าหาเสียงหลอกลวงหรือจูงใจให้เข้าใจผิดในคะแนนนิยมของผู้สมัครหรือพรรคการเมืองได้อย่างไร จึงต้องนำหลักฐานดังกล่าวไปยื่นอุทธรณ์ต่อ กกต.ขอให้ทบทวนการวินิจฉัยอีกครั้งวันที่ 24 ต.ค.62 เวลา 10.00 น.,เทพไท โวยขึ้นค่าทางด่วนทุกข์คนกรุง,นายเทพไท เสนพงศ์ ส.ส.นครศรีธรรมราช พรรคประชาธิปัตย์ กล่าวถึงกรณีทางด่วนดอนเมืองโทลล์เวย์ขึ้นราคาค่าผ่านทางเริ่มใช้วันที่ 22 ธ.ค.ว่า ไม่ว่าจะเป็นเงื่อนไขตามสัญญาหรือไม่ แต่เพิ่มภาระให้ประชาชนในยามภาวะเศรษฐกิจฝืดเคืองให้เดือดร้อนเพิ่มขึ้น อยากให้รัฐบาลหรือผู้เกี่ยวข้องอธิบายเหตุผลกับสังคม เพราะในความรู้สึกของคนกรุงเทพฯเห็นว่าอัตราค่าผ่านทางปัจจุบัน มีอัตราสูงมากพอแล้ว ไม่ควรซ้ำเติมความเดือดร้อนของประชาชนอีก พรรคประชาธิปัตย์ไม่มี ส.ส.ในกรุงเทพฯแม้แต่คนเดียว จึงจำเป็นต้องเรียกร้องสิทธิและปกป้องผลประโยชน์ของคนกรุงเทพฯในนามพรรค ถ้าไม่มีคำตอบ จะยื่นเรื่องต่อคณะกรรมาธิการคุ้มครองผู้บริโภค สภาฯทวงเรียกสัญญาสัมปทานมาตรวจสอบดู เชิญกระทรวงคมนาคมและผู้บริหารดอนเมืองโทลล์เวย์มาชี้แจงข้อเท็จจริง,เทวัญ ส่งม็อบสมัชชากลับบ้าน,เมื่อเวลา 15.00 น.ที่บริเวณคลองผดุงกรุงเกษม ข้างกระทรวงศึกษาธิการ นายเทวัญ ลิปตพัลลภ รมต.ประจำสำนักนายกรัฐมนตรี พร้อมนายสุภรณ์ อัตถาวงศ์ ผู้ช่วย รมต.ประจำนายกฯไปพบกับกลุ่มสมัชชาคนจนที่ปักหลักชุมนุมเรียกร้องให้รัฐบาลแก้ไขปัญหาที่ดินเรื้อรังมาตั้งแต่ปี 2535 และปัญหาอื่น นายเทวัญกล่าวว่า ผลการเจรจาสรุปได้ 4 ข้อ 1.รัฐบาลจะขับเคลื่อนผลักดันแก้ไขทันที 2.ร่วมจัดทำบันทึกข้อตกลงเข้าที่ประชุม ครม. 3.จะเร่งแต่งตั้งคณะกรรมการแก้ไขปัญหาความเดือดร้อนตามที่สมัชชาคนจนเสนอนายกฯ และ 4.จัดทำบันทึกความเข้าใจระหว่างสมัชชาคนจนกับรัฐบาลผ่อนผันให้ทำกินในที่ดินเดิมเสนอ ครม.และตนรายงานให้ที่ประชุม ครม.รับทราบปัญหาทั้ง 35 เรื่อง จากนั้นนายเทวัญและนายสุภรณ์ได้เดินทักทายผู้ชุมนุมที่ทยอยเก็บสัมภาระขึ้นรถบัสกับภูมิลำเนา,บิ๊กตู่–อาเบะ จับมือร่วมมืออีอีซี,ผู้สื่อข่าวรายงานภารกิจของ พล.อ.ประยุทธ์ จันทร์โอชา นายกฯและ รมว.กลาโหม ในการเข้าร่วมพระราชพิธีบรมราชาภิเษกของสมเด็จพระจักรพรรดิแห่งญี่ปุ่น ณ ทำเนียบรับรองของรัฐบาลญี่ปุ่น เมื่อเวลา 12.30 น. ตามเวลาท้องถิ่น (เร็วกว่าประเทศไทย 2 ชั่วโมง) พล.อ.ประยุทธ์ จันทร์โอชา นายกรัฐมนตรี ได้หารือทวิภาคีกับนายชินโสะ อาเบะ นายกรัฐมนตรีญี่ปุ่น โดย พล.อ.ประยุทธ์ได้กล่าวแสดงความเชื่อมั่นว่าภายใต้การนำและกำกับดูแลของนายชินโสะ อาเบะ และการบริหารจัดการภัยพิบัติที่เป็นเลิศของรัฐบาลญี่ปุ่น จะทำให้ญี่ปุ่นฟื้นตัวจากเหตุการณ์ไต้ฝุ่นฮากิบิสได้อย่างรวดเร็ว ขณะที่นายชินโสะ อาเบะ ได้ขอบคุณ พล.อ.ประยุทธ์ที่ร่วมงานพระราชพิธีบรมราชาภิเษกของสมเด็จพระจักรพรรดิแห่งญี่ปุ่น และหวังว่าจะพบกันในการประชุมสุดยอดอาเซียน ครั้งที่ 35 (ASEAN Summit) ต้นเดือน พ.ย. ทั้งสองฝ่ายเห็นพ้องจะร่วมมือเพื่อผลักดันประเด็นความร่วมมือทั้งการพัฒนาทรัพยากรมนุษย์ การส่งเสริม การลงทุนและการยกระดับอุตสาหกรรมเป้าหมายในอีอีซี การพัฒนาเมืองอัจฉริยะ การบริหารจัดการสิ่งแวดล้อม การส่งเสริมการค้าเสรี และความร่วมมือในการพัฒนาประเทศที่สาม และจะเร่งผลักดันการเจรจา RCEP ให้สำเร็จ รวมทั้งขยายผลความร่วมมือลุ่มน้ำโขงกับญี่ปุ่น และการเข้าร่วม TPP,ผลักดันยุทธศาสตร์กรุงโตเกียว 2018,ผู้สื่อข่าวรายงานว่า ตอนท้าย พล.อ.ประยุทธ์กล่าวถึงความพร้อมของไทยในการจัดการประชุมผู้นำกรอบความร่วมมือลุ่มน้ำโขงกับญี่ปุ่น ครั้งที่ 11 ในฐานะประธานร่วมกับญี่ปุ่น ในวันที่ 4 พ.ย.ที่กรุงเทพฯ ไทยมุ่งมั่นจะทำงานอย่างใกล้ชิดกับญี่ปุ่นในการขับเคลื่อนการดำเนินการภายใต้ยุทธศาสตร์กรุงโตเกียว ค.ศ.2018 และข้อริเริ่มลุ่มน้ำโขงเพื่อการพัฒนาที่ยั่งยืน ค.ศ. 2030 จากนั้นในเวลา 18.00 น.นายกฯและภริยาเข้าร่วมงานเลี้ยงอาหารค่ำที่นายชินโสะ อาเบะ และภริยา เป็นเจ้าภาพเลี้ยงเป็นเกียรติแก่ผู้เข้าร่วมพระราชพิธีบรมราชาภิเษกของสมเด็จพระจักรพรรดิแห่งญี่ปุ่น ณ โรงแรมนิวโอตานิ โตเกียว จากนั้นเวลา 00.20 น.วันที่ 24 ต.ค.นายกฯพร้อมคณะเดินทางออกจากท่าอากาศยานฮาเนดะ กรุงโตเกียว ญี่ปุ่น ถึงท่าอากาศยานสุวรรณภูมิเวลา 04.50 น.วันเดียวกัน
พปชร.ขวางสุดลิ่ม ธนาธร นั่ง กมธ.งบฯปี 63 ตี๋กร่าง ทำหนังสือให้ ชวน ตัดสิน ซัดสถานะคลุม-เครือไม่เหมาะสม สวนทางสำนักงานเลขาฯสภาฯไฟเขียว 
ธนาธร จึงรุ่งเรืองกิจ,ปิยบุตร แสงกนกกุล,ประยุทธ์ จันทร์โอชา,ข่าวหน้า1,เลือกตั้งซ่อม,เผดิมชัย สะสมทรัพย์,นครปฐม